Baneomlægning på Bornholm? » TRAVSERVICE
Fredag blev der afholdt generalforsamling i Bornholms Travselskab, hvor man bl.a. diskutterede en eventuel kommende baneomlægning.
I sin formandsberetning omtalte Egon Jensen den generelt positive udvikling, som den bornholmske travsport er inde i med en omsætningsstigning fra 2017 til 2018 på ca. 3,5 mill. kroner, hvilket på bundlinjen gav et beskedent overskud på ca. 6.000 kr.
Egon Jensen omtalte også den nye træningsbane i Almindingen, der er anlagt efter Naturstyrelsen stort set har forbudt træning i statsskovene, hvilket der ellers har været mulighed for siden Bornholms Travbanes åbning i 1960.
Den nye bane på 2500 meter er blevet godt modtaget af de aktive, men hesteejerforeningens formand, Stig Rasmussen, mente ikke, at det ville blive populært hvis man indførte brugerbetaling på træningsbanen.
Efter generalforsamlingen drøftede medlemmerne en mulig omlægning af Bornholms Travbane, som er meget tiltrængt, men den slags projekter koster mange penge.
Formanden fremlagde tre modeller, hvoraf de to dyreste til hhv. 24 og 20 millioner desværre må skrinlægges af økonomiske årsager.
-Vi fik i stedet medlemmernes opbakning til at arbejde videre med den sidste løsningsmodel, der ligger i niveauet 2-3 millioner kroner, oplyser Bornholms Travselskabs næstformand, Mikkel Stub Jørgensen, til Travservice.dk på vegne af bestyrelsen, da det ikke har været muligt at træffe formand Egon Jensen.
På generalforsamlingen var der også valg til bestyrelsen og her blev Charlotte Petersen genvalgt, mens der var nyvalg til Henrik Ipsen.
Henrik Jensen blev valgt som suppleant.
Sæsonen 2019 på Bornholms Brand Park indledes lørdag den 13. april.